รองนายกรัฐมนตรีและรัฐมนตรีว่าการกระทรวงกลาโหม  สั่งทุกเหล่าทัพ เร่งสนับสนุนรัฐบาลแก้ปัญหาวิกฤตมลภาวะจากฝุ่นละออง
รองนายกรัฐมนตรีและรัฐมนตรีว่าการกระทรวงกลาโหมสั่งทุกเหล่าทัพ เร่งสนับสนุนรัฐบาลแก้ปัญหาวิกฤตมลภาวะจากฝุ่นละออง พลโท คงชีพ ตันตระวาณิชย์ โฆษก กระทรวงกลาโหม เปิดเผยว่า พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม  สั่งการให้หน่วยงานในกำกับของกระทรวงกลาโหมและทุกเหล่าทัพสนับสนุนรัฐบาล ในการเร่งแก้วิกฤตมลภาวะจากฝุ่นละอองในอากาศที่เกิดขึ้นมากในกรุงเทพมหานคร โดยในระยะเร่งด่วน ให้นำเครื่องมือและยุทโธปกรณ์ที่มีมาปรับใช้ เพื่อการแก้ปัญหาเฉพาะหน้า  พร้อมทั้งให้คิดค้น ทดลองหาแนวทางใหม่ๆ ในการลดภาวะฝุ่นละอองที่กำลังเกิดขึ้นควบคู่กันไปสำหรับระยะยาว ขอให้ทุกหน่วยงานของกองทัพในกทม.และปริมณฑล ต้องช่วยกันลดต้นเหตุของฝุ่นละอองที่เกิดขึ้นจากการปฏิบัติงานในทุกช่องทาง โดยเฉพาะขอให้ตรวจสอบสภาพยานพาหนะให้พร้อม โดยต้องพยายามไม่ให้มีรถยนต์ทางทหารที่มีควันดำไปวิ่งบนถนนและให้ศึกษาเพื่อการพัฒนาไปสู่การใช้น้ำมัน บี 20 ในอนาคตอันใกล้